Mike Pence, fostul vicepreşedinte al lui Trump, nu îl va susţine pe acesta pentru un nou mandat la Casa Albă: "Nu vă va surprinde"
Data publicării:
Fostul vicepreşedinte al lui Donald Trump, Mike Pence, a anunţat vineri că nu îl va sprijini pe omul de afaceri republican la alegerile prezidenţiale din noiembrie, scrie AFP.
"Nu vă va surprinde, nu o să-l susţin pe Donald Trump anul acesta", a declarat el într-un interviu pentru Fox News.
Creştin evanghelic, adversar înverşunat al avortului, Mike Pence l-a ajutat pe Donald Trump să cucerească dreapta religioasă, fiind colistierul său în timpul campaniei prezidenţiale din 2016.
După ani de loialitate neclintită, el şi-a schimbat tonul în urma asaltului asupra Capitoliului, care a zguduit democraţia americană pe 6 ianuarie 2021.
În acea zi, Mike Pence a condus, în calitate de vicepreşedinte, şedinţa Congresului în cursul căreia aleşii urmau să certifice victoria lui Joe Biden la alegerile prezidenţiale din 2020.
Deşi avea doar un rol protocolar, Donald Trump a insistat ca el să refuze să valideze alegerea democratului, notează AFP, citată de Agerpres.
Fostul guvernator al Indianei nu s-a conformat, ceea ce i-a atras o duşmănie puternică în rândul susţinătorilor omului de afaceri. Intraţi cu forţa în Capitoliu, unii au cerut ca Mike Pence să fie "spânzurat", care a trebuit să se ascundă în grabă.
De atunci, el a considerat că afirmaţiile preşedintelui au fost "iresponsabile" şi că l-au "pus în pericol". În iunie 2023, Mike Pence a candidat împotriva lui la primarele republicane. Dar a fost nevoit să renunţe, chiar înainte de primele alegeri, din lipsă de sprijin.